# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Cyllid i helpu sefydliadau i weithio gyda’i gilydd i fynd i’r afael â thlodi plant** |
| **DYDDIAD** | **17 Medi 2024** |
| **GAN** | **Jane Hutt AS, Ysgrifennydd y Cabinet dros Gyfiawnder Cymdeithasol, y Trefnydd a’r Prif Chwip** |

Rwy’n falch o gyhoeddi ein bod, fel rhan o'n gwaith i gryfhau'r cydweithio rhwng partneriaid i fynd i'r afael â thlodi plant, [wedi dyfarnu 22 grant](https://www.llyw.cymru/grant-arloesi-tlodi-plant-chefnogi-cymunedau-dyfarnu-grantiau) ar draws Cymru o dan ein [Cynllun Grant Arloesi Tlodi Plant a Chefnogi Cymunedau](https://www.llyw.cymru/tlodi-plant-grant-arloesi-chefnogi-cymunedau) .

Cafodd [Strategaeth Tlodi Plant Cymru](https://www.llyw.cymru/strategaeth-tlodi-plant-cymru-strategaeth-chynnydd), a gyhoeddwyd ym mis Ionawr, ei llunio ar y cyd â phlant, pobl ifanc a theuluoedd, a'r sefydliadau sy'n eu cefnogi.

Clywsom yn glir bod llawer o'r polisïau a'r cynlluniau sydd gennym ar waith yn gywir, ond er mwyn gwneud y gwahaniaeth mwyaf mae angen i ni fod yn ddoethach ynghylch cydweithio ar draws y llywodraeth a chyda phartneriaid eraill i sicrhau newid cadarnhaol i blant, pobl ifanc a theuluoedd.

Bydd y gwaith sy'n cael ei ariannu yn cryfhau gallu sefydliadau i ffurfio trefniadau cydweithio i fynd i'r afael â thlodi plant, sy'n gysylltiedig ag un neu fwy o 5 amcanion Strategaeth Tlodi Plant Cymru, ac yn eu cefnogi i gyfathrebu'n well a throsglwyddo gwybodaeth wrth ymateb i dlodi plant ar lefel ranbarthol, lleol neu gymunedol.

Mae tlodi plant yn fater polisi trawsbynciol, ac mae hyn yn cael ei adlewyrchu yn yr amrywiaeth o brosiectau sydd wedi llwyddo i sicrhau cyllid yn y broses dyfarnu grant gystadleuol.

Mae Gweinidogion Cymru wedi ymrwymo i fanteisio i’r eithaf ar yr holl ysgogiadau sydd ar gael i ni, a byddwn yn chwarae rôl arweiniol wrth gydgysylltu camau ehangach i weithio tuag at ddileu tlodi plant a'i effeithiau yma yng Nghymru.

Byddwn yn casglu tystiolaeth o'r gwaith o gyflawni'r prosiectau a ariennir ac yn ei rhannu ar lefel leol, ranbarthol a chenedlaethol er mwyn helpu partneriaid ledled Cymru i ddysgu wrth ei gilydd wrth i ni gydweithio i gyflawni ein huchelgeisiau cyffredin i fynd i'r afael â thlodi plant.